《小斜川》
宋代·苏过

我老不自爱，几时真罢休。浮沈闾里间，漫效马少游。

年来五十化，逝水无停流。胸中粗已了，浩荡欲没鸥。

渊明我同生，共尽当一丘。试筑小斜川，佳名偶相俦。

亦称辛丑岁，与公更倡酬。当时二三友，得如我友不。

赋诗俱不地，疑有湛辈忧。聊将桃李句，琼瑰副吾求。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。